钦定古今图书集成/明伦汇编/氏族典/第436卷 > 《廖用贤尚友录》 > 马超
## 钦定古今图书集成/明伦汇编/氏族典/第436卷 > 《廖用贤尚友录》 > 马超

按《蜀志马超传》：“超字孟起，右扶风茂陵人也。父腾，灵
帝末与边章、韩遂等俱起事，西州，初平三年诣长安，
以为征西将军。后腾与韩遂不和，求还京畿。于是征
卫尉，以超为偏将军，领腾部曲。超遂与韩遂合从进
军至潼关，败还，率诸戎击陇上郡县，杀凉州刺史韦
康，自称征西将军，领并州牧。故吏民杨阜、姜叙等合”
谋击超，超乃奔汉中依张鲁，鲁不足与计。事闻，先主
围刘璋于成都，密书请降。先主为汉中王，拜超左将
军，假节。章武元年，迁骠骑将军，领凉州牧，进封斄乡
侯。二年卒，谥曰“威侯。”子承嗣。